recursal/SuperWikiNEXT-32B huggingface dataset:
הובלת הכלה למקווה. שלום קובושווילי, 1939
**שלום קוֹבּוֹשווילי** (בגאורגית: **შალომ კობოშვილი**;‏ 1876 – 1941) היה צייר גאורגי יהודי שהתמחה בציור וברישום של חיי היהודים בגאורגיה.

קורות חיים
----------

קובושווילי נולד באחלציחה למשפחה יהודית ענייה. בתחילה ייעדו אותו הוריו ללימודים כרב ונתנו לו הכשרה דתית. העניין שלו באמנות נתגלה על ידי משפחתו והוא נשלח להיות שוליה של צייר. משפחתו שהייתה ענייה לא יכלה לשלוח אותו ללימודים כצייר והוא למד לצייר באופן עצמאי. בגלל עוניו הוא עסק במשך רוב חייו במסחר ובמלאכה. כאשר נוסד המוזיאון ההיסטורי-אתנוגרפי ליהודי גאורגיה, הוא החל לעבוד בו כשומר כאשר היה בגיל 60.

הציורים במוזיאון עוררו בו את הרצון לצייר והוא החל להגשים את שאיפתו לצייר. הוא היה צייר מוכשר בסגנון האמנות הנאיבית. את כל ציוריו הוא הקדיש לנושאים יהודיים. חלק מציוריו צוירו בשמן חלק בצבעי מים על נייר. ציוריו כאמור יוחדו לנושאים יהודיים כמו חתונה יהודית, חגים יהודיים וסצינות מחיי יהודי גאורגיה בכפרים והקולחוזים יהודיים. מבין ציוריו נכללים: ברכת הילדים על ידי השליח, הגעלת כלים, מקווה, הרובע היהודי, כלה יהודייה, שליח סוחר בתשמישי-קדושה, התרת נדרים, חג שמחת-תורה, אשתו של יהודי עשיר הולכת לבית-מרחץ, וזאת כפרתך ועוד.

בתחילת שנות ה-50 נסגר המוזיאון ההיסטורי-אתנוגרפי ליהודי גאורגיה על ידי השלטונות הסובייטים, חלק ממוצגי המוזיאון הושמדו וחלק הועבר לאקדמיה למדעים ופוזר בין המוזיאונים בגאורגיה. על פי רשימות שנערכו על ידי אליהו פאפיסימדוב, מנהל המוזיאון בעת סגירתו, נמצאים ציוריו של קובושווילי במוזיאון סימון ג'נשיה. בשנת 2006 הוצגה בטביליסי תערוכה רטרוספקטיבית של עבודותיו של קובושווילי.

מקורות
------

* קובץ PDF גרשון בן אורן, המוזיאון ההיסטורי-אתנוגרפי ליהודי גרוּזיה(הקישור אינו פעיל), פורסם ב**פעמים** כרך 15, תשמ"ג 1983, עמ' 125-136
* קובץ PDF לילי מגל, גנזי המוזיאון ליהודי גרוּזיה והסיכוי לחידושו(הקישור אינו פעיל), פורסם ב**פעמים** כרך 41, סתיו תש"ן, עמ' 154-155
* רחל ארבל, לילי מגל (מגלאשווילי), **בארץ גיזת הזהב: תולדות יהודי גרוּזיה ותרבותם**, ISBN 9650506098

לקריאה נוספת
------------

* אליהו פאפיסימדוב, **הצייר האוטודידאקטי שלום קובושווילי ויצירתו**, בחינות, 6 (תשל"ה)
* השלטון הסובייטי והיהודים 1948-1967, עמ' 445, (באנגלית)

קישורים חיצוניים
----------------

ויקישיתוף מדיה וקבצים בנושא **שלום קובושווילי** בוויקישיתוף

הערות שוליים
------------

1. ↑  תערוכת ציוריו של שלום קובושווילי לרגל חגיגות 130 שנה להולדתו, (בצרפתית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007569070305171
* VIAF: 67146461447727730261
* WorldCat (עם VIAF): 67146461447727730261

 |
בואינג 737-800 של החברה
**Jet2.com בע"מ** היא  חברת תעופה במחיר נמוך בריטית. נמל הבית של החברה הוא נמל התעופה לידס.

החברה מפעילה כ-216 קווים סדירים מתשעה שדות תעופה בבריטניה (בלפסט הבינלאומי, ברמינגהאם, מזרח המידלנדס, אדינבורו, גלאזגו, לידס ברדפורד, לונדון סטנסטד, מנצ'סטר וניוקאסל) ואחד בספרד ל-59 יעדים שונים, ומחזיקה רישיון טיס מסחרי להטסת נוסעים, מטען ודואר במטוסים בעלי 20 מושבים או יותר.

בנוסף, החברה מפעילה צי לילי שנושא מטענים בעבור רויאל מייל, ומשווקת שירות צ'רטר באמצעות המותג Jet2charters.

נכון לאפריל 2015 מעסיקה החברה כ-4,000 עובדים.

היסטוריה
--------

Jet2.com בע"מ היא חברת-בת של "קבוצת דארט בע"מ", קבוצת שירותי תעופה והפצה.

החברה החלה את פעילותה בשנת 1978 תחת השם "ערוץ אקספרס".

בשנת 2002 עברה החברה לפעול תחת שם המותג הנוכחי, והחלה להפעיל טיסות במחיר נמוך לנוסעים במטוסי תוצרת בואינג ליעדים בינלאומיים, כאשר בהתחלה הפעילה קו בין שדה התעופה בראדפורד לשדה התעופה סכיפהול אמסטרדם.

במהלך אותה השנה החלה החברה לטוס לשבעה יעדים נוספים.

בחודש דצמבר 2004 החלה החברה לטוס גם מטרמינל 1 של שדה התעופה של מנצ'סטר, ובשנת 2005 החלה לטוס משדה התעופה בניוקאסל. באותה השנה רכשה החברה שני מטוסי בואינג 757-200 על מנת שתוכל להרחיב את טווח הטיסה שלה ליעדים שטווח הטיסה אליהם הוא "בינוני-ארוך", וכן להגדלת נפח הנוסעים בקווים הקיימים.

מטוסים אלו אפשרו לחברה לפתוח קווים נוספים לשדות התעופה בלקפול (שהפסיק לפעול ב-2014) ואדינבורו.

מאז 2006 רכשה החברה מטוסים נוספים מדגם בואינג 737-300 ובואינג 757.

בשנת 2011 הגדילה החברה את צי המטוסים שלה ורכשה מטוסים מדגם בואינג 737-800, ובאוקטובר 2012 רכשה החברה מטוס נוסף מדגם בואינג 757-200.

בשנת הפעילות הראשונה שלה הטיסה החברה מעל ל-600,000 נוסעים, ובשנת 2014 עמד מניין הנוסעים בחברה על כ-6,000,000 נוסעים בשנה, אם כי בשנת 2015 חלה נסיגה קלה בכמות הנוסעים אשר עמדה על 5,850,000 בשנה זאת.

צי המטוסים
----------

צי המטוסים של החברה נכון למרץ 2021:

| כלי טיס | בצי | בהזמנה | נוסעים | הערות |
| --- | --- | --- | --- | --- |
| איירבוס A321-200 | 1 | 2 | 220 |  |
| בואינג 737-300 | 7 | — | 148 |  |
| בואינג 737-800 | 74 | 1 | 189 |  |
| בואינג 757-200 | 8 | — | 235 |  |
| **סה"כ** | **92** | **3** |  |

פעילות החברה בישראל
-------------------

החברה הפעילה ממאי 2009 3 טיסות שבועיות בין נמל התעופה מנצ'סטר לנמל התעופה בן-גוריון על ידי מטוסי בואינג 737-800. הקו נסגר באוקטובר 2013, והחברה הפסיקה את פעילותה בנתב"ג.

קישורים חיצוניים
----------------

ויקישיתוף מדיה וקבצים בנושא **Jet2.com** בוויקישיתוף
* Jet2.com, ברשת החברתית פייסבוק
* Jet2.com, ברשת החברתית אקס (טוויטר)
* Jet2.com, ברשת החברתית אינסטגרם
* Jet2.com

הערות שוליים
------------

1. ↑  Jet2.com, About Us
It’s all about Jet2.com
2. ↑  Channel Express, wikipedia EN
3. ↑  Dart Group PLC, dartgroup(הקישור אינו פעיל)
4. ↑  UK Civil Aviation Authority, UK Airline Data, ‏01/06/2016
5. ↑  פרטי צי המטוסים של Jet2, באתר airfleets.net (באנגלית)
6. ↑  זוהר בלומנקרנץ, חברת Low Cost חדשה נכנסת לישראל: חברת התעופה jet2.com חונכת כעת קו תעופה חדש בין מנצ'סטר לנתב"ג, באתר TheMarker‏, 19 באפריל 2009
**ג'ינדאס (בערבית: جنداس)** הוא אתר ארכאולוגי בפאתיה המזרחיים של לוד, מדרום לכביש 1 ומזרח לכביש 40. באתר נתגלו שרידים ארכאולוגיים של יישוב כפרי מהתקופה הביזנטית, התקופה המוסלמית המוקדמת. ככל הנראה, האתר היה מיושב גם התקופה הצלבנית. בתחילת התקופה הממלוכית הוקם באדמות הכפר גשר לוד (גשר ג'ינדאס) על דרך הדואר שקישרה בין סוריה ומצרים.

הכפר לאורך ההיסטוריה
--------------------

הכפר היה מיושב במאות ה-15, ה-16 וה-17, והיה ישוב כפרי קטן בעורף היישובי של לוד. תושבי הכפר היו מוסלמים ואדמותיו השתייכו למספר הקדשים דתיים (וקפים).

במאה ה-18 הכפר ניטש עקב התקפות בדואים. הוא נושב מחדש בידי מצרים במאה ה-19, וננטש סופית בסביבות שנת 1882. תושבי ג'ינדאס נפוצו ביישובים שונים כגון לוד, כיפל חארת', א-לובן אל-ע'רבי, דיר בלוט, כפר לאם, חיפה וסילת א-ד'אהר.

בימי העלייה הראשונה, נערכו מספר ניסיונות לרכוש את אדמות ג'ינדאס למטרות התיישבות יהודים באזור לוד, בין השאר, בידי חברת גאולה.

אחרי הקמת המדינה, הוקם על אדמות ג'ינדאס מושב גנתון.

כיום, נותרו באתר שרידי מסגד, מבני מגורים, בריכות, באר וכרמים, המעידים על חשיבותו בימים עברו.

לקריאה נוספת
------------

* רועי מרום, גִ'נְדַאס בשערה של לוד: אבן פינה לחקר העורף הכפרי של העיר 1948-1459, **לוד-דיוספוליס** 7, 2021, עמ' 9–43.
* רון טואג, שחר קריספין וורד אשד, גינתון (ג'ינדאס), **חדשות ארכיאולוגיות** 131, 2019.

הערות שוליים
------------

1. ↑  מפה עם סימון היישוב, 1918 (גליון Ramleh) בהוצאת צבא בריטניה, באתר הספרייה הלאומית, אוסף המפות ע"ש ערן לאור
**החלטת מועצת הביטחון של האו"ם 1898** היא החלטה של מועצת הביטחון של האו"ם שעסקה בסכסוך בקפריסין והתקבלה על ידי מועצת הביטחון ב-14 בדצמבר 2009.

ההחלטה
------

### נוסח ההחלטה

בהפצירה בצדדים בקפריסין להתבסס על התקדמות מוקדמת במשא ומתן לאיחודו מחדש של האי המפוצל על ידי הגברת תנופת השיחות, מועצת הביטחון האריכה הבוקר את המנדט של כוח שמירת השלום של האו"ם שם, המכונה UNFICYP, עד ל-15 ביוני 2010. .

בהצבעה של 14 בעד מול התנגדות אחת (טורקיה), המועצה אימצה את ההחלטה 1898 (2009), שגם היא דחקה שהצד היווני והקפריסאי הטורקי ינקטו אמצעים בוני אמון, כולל פתיחת נקודות מעבר נוספות.

באמצעות ההחלטה קראה המועצה לשני הצדדים להמשיך ולעסוק בדחיפות, בהתייעצות עם UNFICYP, על תיחום אזור החיץ ועל זיכרון העזר של האומות המאוחדות משנת 1989, במטרה להגיע להחלטה מוקדמת הסכמה בנושאים הבעייתיים.

ההחלטה גם קראה לכוחות הקפריסאים הטורקים ולכוחות הטורקים להחזיר את המצב הצבאי בסטרוביליה למצבו לפני 30 ביוני 2009.

### הדיון

הנציג הטורקי, שהתנגד להחלטה, הסביר את התנגדותו בכך שהוא מתנגד להתייחסות ל"ממשלת קפריסין", שכן לא הייתה ממשלה משותפת המייצגת את כל תושבי האי מאז התמוטטות מדינת השותפות ב-1963, כאשר קפריסאים טורקים סולקו מכל מוסדות השלטון במדינה.

מאז, לדבריו, חיו קפריסאים יוונים וטורקים תחת ממשלים נפרדים. הוא טען כי שיקולי "ממשלת קפריסין" היו המכשול העיקרי למציאת פתרון צודק ומתמשך במשך 45 שנה.

בנוסף, הוא אמר כי ההחלטה לא ביקשה את הסכמתם המפורשת של שני הצדדים להארכת המשימה. היא גם נכשלה בהתייחסות להחלטה 1250 (1999), שהייתה במקור משימת המשרדים הטובים של המזכיר הכללי, שטורקיה תמכה בה.

הוא בירך על ההתקדמות שהושגה עד כה במשא ומתן שמטרתו הקמת מדינה שותפות עם ממשלה פדרלית ושתי מדינות מרכיבות, כפי ששני המנהיגים הסכימו, על בסיס הפרמטרים המבוססים של האומות המאוחדות, דהיינו, ביזונאליות, שוויון פוליטי מעמד שווה של שני העמים.

קישורים חיצוניים
----------------

- ויקיטקסט החלטה 1898 של מועצת הביטחון של האו"ם, באתר ויקיטקסט

* Text of the Resolution at undocs.org

הערות שוליים
------------

1. ↑  "Security Council Extends Cyprus Peacekeeping Mission until 15 June 2010; Adopts Resolution 1898 (2009) by Vote of 14–1 (Turkey)". United Nations. 14 בדצמבר 2009. `{{cite news}}`:  (עזרה)
**מרתה ואגו** (בהונגרית: **Vágó Márta**; בודפשט, 6 ביולי 1903 – בודפשט, 22 באפריל 1976) הייתה סופרת יהודייה-הונגרייה אהבתו והמוזה של המשורר אטילה יוז'ף (1905–1937). אביה, יוז'ף ואגו (1877–1948), היה כלכלן ועיתונאי של הפסטר לויד.

ביוגרפיה
--------

מרתה ואגו נולדה בבודפשט במשפחה יהודית כבתם של יוז'ף ואגו ושל וילמה שרמן. סבה וסבתה מצד אביה היו מור וייס וינקה הולנדר, סבה וסבתה מצד אמה היו אדולף שרמן (1842–1904), קצין הרפואה הראשי של בודפשט, ולאונטין שמלבאך (1849–1893). 

השקפת עולמה עוצבה על ידי החברים של המשפחה – פאל סנדה, ז'יגמונד קונפי, קארוי (קרל) מנהיים, קארוי (קרל) פולני, רוסטם ואמברי, לאיוש הטווני, אנה לסנאי ועוד. 

בשנת 1927 למדה אצל קרל יאספרס בהיידלברג. היא הכירה את המשורר אטילה יוז'ף בשנת 1928. לאחר מכן למדה בלונדון מהסתיו באותה שנה ואחר כך בברלין. 

ב-3 באפריל 1930 נישאה לפרופסור הוגו סטרליצר, מרצה באקדמיה למוזיקה. היא התגרשה בשנת 1933, חזרה להונגריה ויצרה קשר הדוק מחדש עם אטילה יוז'ף. 

היא הייתה מעורבת בעריכת כתב העת ספ סו (Szép Szó). בשנות הארבעים הייתה כתבת של "הכוכב ההונגרי" (Magyar Csillag) שהיה כתב עת ספרותי וביקורתי, יורשו של הניוגט במהלך מלחמת העולם השנייה. כתביה הופיעו בשני כתבי העת האלה (ככל שהחוקים האנטי יהודיים איפשרו זאת) היא זו שהפנתה את תשומת לבו של אטילה יוז'ף לחשיבותה של הסוציולוגיה. ההתכתבויות שלהם עשירות. היא כתבה את זיכרונותיה בין השנים 1942–1943 שהופיעו כספר רק בשנת 1975.

היא הובאה למנוחת עולמים בבית הקברות היהודי ברחוב קוזמה בבודפשט.

עבודתה העיקרית
--------------

* אטילה יוז'ף (1975)

לקריאה נוספת
------------

* מיהו מי בספרות ההונגרית? ספרי מאגר ISBN 963-8607-10-6
* מיהו מי בספרות ההונגרית? בודפשט, 1999 ISBN 9-638157-91-7
* מרתה ואגו: אטילה יוז'ף
* לקסיקון ביוגרפי הונגרי: 1978–1991.
* סופרים הונגרים בני זמננו

הערות שוליים
------------

1. ↑  "Születési bejegyzése a Budapest V. kerületi polgári születési akv. 692/1903. folyószáma alatt".

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb127714980 (data)
* CiNii: DA11408680
* ISNI: 0000 0000 7835 5099
* LCCN: nb2005015039
* NTA: 168766566
* SUDOC: 176893849
* VIAF: 64131069
* WorldCat: lccn-nb2005015039

 |
פירוש נוסף ערך זה עוסק בכלי לכוונון כלי נגינה. אם התכוונתם למלך סקוטלנד, ראו קולן, מלך סקוטלנד.
קולן מתוצרת ג'ון ווקר. ניתן לראות את הסימון 659 המציין את התדר בהרץ ו-E המציין את התו 'מי'
**קולן** או **מצלל** הוא כלי פשוט שנועד לעזור בכוונון כלי נגינה. בדרך כלל הוא מיוצר ממתכת וצורתו כצורת מזלג בעל שתי שיניים מוארכות. הקולן מתוכנן להשמיע צליל טהור, כלומר בתדר אחד בולט הנקבע מראש בעת יצורו. כדי להפיק את הצליל מהקולן יש להכות בעזרתו על חפץ קשה כלשהו ולהמתין מספר שניות להתייצבות הצליל (דעיכת תדרים אחרים). מכיוון שהצליל המופק הוא בעוצמה יחסית נמוכה, נהוג לעיתים להצמיד את הקולן לאחר יצירת הצליל לאוזן או למשטח כדוגמת שולחן עץ המשמש כתיבת תהודה לצורך הגברת הצליל.

הקולן הומצא ב-1711 על ידי המוזיקאי האנגלי ג'ון שור שהיה נגן חצוצרה מלכותי בחצרו של ג'ורג' הראשון מלך בריטניה, שם הוא ניגן בהנחיית המלחין גאורג פרידריך הנדל. הקולן שהוא יצר היה מכוון לתדר של 423.5 הרץ.

ניתן אמנם לייצר קולן עבור כל תדר (ועל כן, עבור כל תו מוזיקלי), אך הסוג הנפוץ ביותר הוא קולן המכוון להשמיע את התו 'לה' באוקטבה הרביעית של פסנתר. סוג זה מכונה 'A-440' על שם התו 'לה' (המכונה באנגלית 'A') שהתדר שלו הוא 440 הרץ. התקן של 440 הרץ נקבע ב-1939 על ידי ועדה בינלאומית ואושר על ידי ארגון התקינה הבינלאומי ב-1955. השימוש בתו 'לה' לכיוון כלי מיתר ופסנתרים רווח בתזמורות זמן רב ומכיוון שבעבר השתמשו במספר תדרים באזור ה-440 הרץ כדי לייצג את התו 'לה', נועד התקן לוודא אחידות צליל בין התזמורות השונות. על כל פנים, לא כל התזמורות מנגנות ב-A-440; תזמורות בצפון אמריקה בדרך כלל מנגנות מעט גבוה יותר (כדי לקבל צליל מבריק יותר), ואילו תזמורות של מוזיקה עתיקה מנגנות במגוון כוונונים רחב, לרוב נמוך יותר.

קישורים חיצוניים
----------------

ויקישיתוף מדיה וקבצים בנושא **קולן** בוויקישיתוף
* הדגמת קולן מההיבט הפיזיקלי (באנגלית)
* קולן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007556044905171
* BnF: cb121266829 (data)
* GND: 4315391-4
* LCCN: sh85138644
* NKC: ph297119

 |

הערות שוליים
------------

1. ↑  **קוֹלָן** - Kammerton, מָכְשִׁיר הַמֵּפִיק צְלִיל מְסֻיָּם וּמְשַׁמֵּשׁ אַמַּת מּדָּה לְכִוּון שְׁאָר הַצְּלִילִים. מִלּוֹן לְמוּסִיקָה לוֹעֲזִי עִבְרִי מֵאֵת מְנַשֶּׂה רַבִינָא, הוצאת מִזְמוֹר, תֵּל אָבִיב, תרצ"ח 1938
2. ↑  קוֹלָן במילון מוזיקה (תשט"ו), באתר האקדמיה ללשון העברית
**וולטר ריד** (באנגלית: **Walter Reed**;‏ 13 בספטמבר 1851 – 22 בנובמבר 1902) היה רופא צבאי אמריקאי, שהוכיח בשנת 1901 את תפקיד היתושים בהפצת מגפת הקדחת הצהובה. אבחנה זאת איפשרה את השלמת העבודות על תעלת פנמה. על שמו נקרא המרכז הרפואי הצבאי הלאומי וולטר ריד במדינת מרילנד.

ראשית דרכו
----------

וולטר ריד היה בנו של כומר מתודיסטי. סיים בית הספר לרפואה באוניברסיטת וירג'יניה ומאוחר יותר תואר דוקטור נוסף באוניברסיטת ניו יורק. ריד עבד במועצת הבריאות של ניו יורק עד 1875 אז וגויס לצבא ארצות הברית. לאחר חמש שנים של אימונים הועלה לדרגת לוטננט ראשון ולאחר פרק הזמן המתאים עלה לדרגת קפטן.

חקר הקדחת הצהובה
----------------

בשנת 1901 הוביל ריד, שהיה כבר בדרגת מייג'ור, את הצוות שאישר את התאוריה של הרופא הקובני קרלוס פינליי כי הקדחת הצהובה מועברת על ידי מיני יתושים, תאוריה זו נתנה תנופה לתחומים חדשים של אפידמיולוגיה, ואיפשרה את השלמת העבודות על תעלת פנמה, שהפילה עד אז אלפי חללים בקרב העובדים.

הנצחתו
------

וולטר ריד נפטר בגיל 51 ב-22 בנובמבר 1902. הוא קבור בבית הקברות הלאומי ארלינגטון.

על שמו נקרא בית החולים וולטר ריד וושינגטון הבירה, שנפתח בשנת 1909, שבע שנים לאחר מותו. הוא התמזג במרכז הרפואי הצבאי הלאומי וולטר ריד שהוקם בשטח המרכז הרפואי הימי הלאומי, בת'סדה, במרילנד, שהוקם בשנת 2011.

קישורים חיצוניים
----------------

ויקישיתוף מדיה וקבצים בנושא **וולטר ריד** בוויקישיתוף
* וולטר ריד, באתר אנציקלופדיה בריטניקה (באנגלית)
* וולטר ריד, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007449375305171
* BIBSYS: 4047491
* GND: 12344540X
* ISNI: 0000 0001 2118 269X
* LCCN: n81103522
* NKC: nlk20000091323
* NTA: 13277562X
* SNAC: w66971xz
* SUDOC: 084269677
* Trove: 1177819
* VIAF: 3380061
* WorldCat: lccn-n81103522

 |
**מרתה שארקזי** (לפני נישואיה **מולנר**, בהונגרית: **Sárközi Márta**; בודפשט, 21 במרץ 1907 – בודפשט, 8 באוגוסט 1966) הייתה עורכת, סופרת נוער, מתרגמת ספרותית יהודייה-הונגריה, בתם של הסופר פרנץ מולנר והציירת ועיתונאית מרגיט וסי.

משפחתה
------

הוריה של מרתה שארקזי היו הסופר פרנץ מולנר והעיתונאית מרגיט וסי. סבה מצד אמה היה יוז'ף וסי – סופר, עיתונאי, וחבר הפרלמנט ההונגרי בין השנים 1906-1899. בעלה הראשון היה הפובליציסט ההונגרי-יהודי זולטאן הורבאט, ובעלה השני היה הסופר ההונגרי-יהודי ג'ורג' שארקזי, שנספה בשואה בכפר באלפ במחנה עבודות כפייה על גבול הונגריה אוסטריה. ילדיה הם אדם הורבאט (במאי), אסתר הורבאט, והסופר מתיאש שארקזי.

ביוגרפיה
--------

בתחילת 1919 עברה מרתה עם אמה מרגיט מולנר לרומא, שם למדה בבית ספר תיכון איטלקי. באותו החורף עברה לברלין. במשך שנתיים התחנכה בפנימיית בנות. שנה בדרזדן ושנה בלוזאן. בכל סתיו חזרה לבודפשט להתגורר עם סבה וסבתה. בגיל 19 התחתנה עם זולטאן הורבאט. נולדו להם שני ילדים ולאחר מכן התגרשו. כעבור זמן קצר התחתנה שוב. לאחר מות בעלה ג'ורג' שארקזי שנספה בשואה, בין השנים 1946 לבין 1949 הייתה העורכת והמו"ל של כתב העת ואַלַס (Válasz בתרגום לעברית: תשובה), היה כתב עת ספרותי, פוליטי וחברתי שיצא לאור ממאי 1934 ועד יוני 1938; ואז הופיע שוב בין אוקטובר 1946 לבין יוני 1949. מקום הפרסום היה תחילה דברצן, ואחר כך בודפשט). לאחר מכן הייתה מרתה שארקזי מנכ"ל ההוצאה לאור פהר הולו (Fehér Holló Kiadóvállalat) שהקימה. היא פרסמה כמה תרגומים, רובם תורגמו על ידיה מצרפתית.

כתביה
-----

* "ספרה של ז'ופי" – Zsófi könyve (Budapest, 1957

לקריאה נוספת
------------

* מיהו מי בספרות ההונגרית? ספרי מיקוח ISBN 963-8607-10-6
* אנציקלופדיה ביוגרפית הונגרית
* דיוקן זיכרונות: Márta Sárközi Journal of European Cooperation

קישורים חיצוניים
----------------

* על פרנץ מולנר Molnár Ferencről
* נוסע (מטייל) אירופי Európai utas: Sárközi Márta
* מקלט

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2005016643
* VIAF: 43703736
* WorldCat: lccn-n2005016643

 |
**אנס דבור** (בערבית: **أنس دبور**; נולד ב־29 באפריל 1991) הוא כדורגלן ערבי־ישראלי, המשחק בעמדות הקשר והקיצוני באיחוד בני שפרעם מהליגה הלאומית.

קריירת מועדונים
---------------

דבור החל את דרכו ככדורגלן במחלקת הנוער של מכבי אחי נצרת.

ב־29 במאי 2009 ערך את הופעתו הראשונה במדי הקבוצה הבוגרת בהפסד 4–2 להפועל בני לוד.

במהלך עונת 2012/2013 בליגה הלאומית כבש שמונה שערים לזכות קבוצתו, מה שהפך אותו לכובש השלישי לזכות הקבוצה באותה עונה, אחרי אלן מסודי וסרג' איילי, אשר הבקיעו 11 שערים כל אחד.

ב־14 במאי 2014 עבר למכבי נתניה, אך לאחר עונה אחת שב למכבי אחי נצרת. בשנת 2015 עבר להפועל חיפה, ולאחר שנה הושאל למכבי אחי נצרת, בו שיחק עד שנת 2019 (פרט להשאלתו לשנה להפועל בני לוד) ואז עבר להפועל אכסאל. באותה שנה חתם בהפועל ראשון לציון.

באוגוסט 2020 חתם במועדון בו החל את דרכו, מכבי אחי נצרת.

ב-16 ביוני 2023 חתם בהפועל עכו, אך ב-7 באוקטובר 2023 חתם באיחוד בני שפרעם.

חיים אישיים
-----------

דבור בן במשפחה ערבית־מוסלמית המתגוררת בנצרת, ישראל. אחיו הצעיר ממנו בשנה, מואנס דבור, הוא כדורגלן נבחרת ישראל לשעבר ושחקנה של שבאב אל-אהלי (אנ') מליגת העל של איחוד האמירויות הערביות. אביהם, קאסם, נהרג בתאונת דרכים בשנת 2009.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  אין כמו בבית: אנס דבור חזר למכבי אחי נצרת, באתר blinker, ‏18 באוגוסט 2020, אין כמו בבית: אנס דבור חוזר למכבי אחי נצרת, באתר "blinker"
ספריית קרל ס. אייקן באוניברסיטת פרינסטון
**קרל סליאן אייקן** (באנגלית: **Carl Celian Icahn**; נולד ב-16 בפברואר 1936) הוא איש עסקים מיליארדר יהודי-אמריקאי, משקיע ונדבן. מייסד ובעלים של הקונצרן הרב-תחומי Icahn Enterprises שבאמצעותו הוא שולט בתאגידים רבים, על חלקם השתלט בהשתלטות עוינת.

לפי המגזין פורבס היה שוויו הנקי של אייקן בשנת 2017, 16.6 מיליארד דולר, עובדה שהציבה אותו במקום ה-26 ברשימת 400 עשירי תבל של פורבס.

לאחר בחירת דונלד טראמפ כנשיא ארצות הברית שימש אייקן יועץ כלכלי מיוחד לנשיא לענייני רגולציה, אך פרש ב-2017 בשל חשש לניגודי אינטרסים.

לקריאה נוספת
------------

* איילת כרמל, **תיק אישי:** 40 טייקונים בינלאומיים, ידיעות אחרונות - ספרי חמד - גלובס, 2006. עמ' 24–28.

קישורים חיצוניים
----------------

ויקישיתוף מדיה וקבצים בנושא **קרל אייקן** בוויקישיתוף
* אתר האינטרנט הרשמי של קרל אייקן
* קרל אייקן, ברשת החברתית אקס (טוויטר)
* קרל אייקן, באתר אנציקלופדיה בריטניקה (באנגלית)
* פרופיל של קרל אייקן, באתר פורבס

|  |  |
| --- | --- |
| בקרת זהויות עריכת הנתון בוויקינתונים | 
* GND: 119373637
* ISNI: 0000 0003 7402 7225
* LCCN: n92104867
* VIAF: 1671173
* WorldCat: lccn-n92104867

 |
**Maxar Technologies** היא חברה בתחום תעשיית החלל. מטה החברה ממוקם בפאלו אלטו והיא נמצאת בבעלות מלאה של Advent International ממאי 2023

היסטוריה
--------

### MDA

חברת MDA הוקמה בשנת 1969 והחלה לפעול בתחום החלל. החברה פעלה מברמפטון, קנדה. בשנת 1995 היא הפכה להיות חברת בת של Orbital Sciences Corporation. החל משנת 2000 היה לה קושי לזכות במכרזים ממשלתיים בארצות הברית בגלל בעלות זרה. ניסיון מכירה ל-Alliant Techsystems נבלם על ידי ממשלת קנדה.

בשנת 2012 היא רכשה את SSL.

בשנת 2017 החברה התאחדה עם DigitalGlobe תוך הקמת Maxar Technologies.

בשנת 2020 חברת השקעות קנדית Northern Private רכשה את MDA מ-Maxar Technologies תמורת 765 מיליון $.

בשנת 2021 MDA הונפקה בבורסה לניירות ערך של טורונטו.

### DigitalGlobe

 ערך מורחב – **DigitalGlobe**  

החברה הוקמה בשנת 1992 במטרה להיכנס לתחום לווייני חישה מרחוק. הלוויין הראשון שוגר בשנת 1999.

בשנת 2009 החלה מכירת מניות החברה בבורסה לניירות ערך בניו יורק.

בשנת 2013 נרכשה חברה GeoEye.

בשנת 2017 הוסכם על מכירת החברה ל-MDA הקנדית וב-5 באוקטובר 2017 הוכרז על הקמת Maxar Technologies.

### Maxar Technologies

בעקבות הקמת החברה היא נרשמה בארצות הברית ומניות שלה נשכרו בניו יורק ובטורונטו.

בשנת 2020 נרכשה חברת Vricon המתמחה בעיבוד מידע מלוויינים לקבלתה בתלת-ממד.

בשנת 2022 החברה נרכשה על ידי Advent International תמורת 6.4 מיליארד $ ומניותיה נמחקו מבורסה לניירות ערך. הרכישה הושלמה במאי 2023.

מבנה החברה
----------

* DigitalGlobe - מתמחה בלווייני חישה מרחוק
* SSL - מתמחה בבניית לוויינים וחלליות
* VRICON - מתמחה בעיבוד מידע שמתקבל מלוויינים
* Radiant Solutions - מתמחה בעיבוד מידע שמתקבל מלוויינים

קישורים חיצוניים
----------------

ויקישיתוף מדיה וקבצים בנושא **Maxar Technologies** בוויקישיתוף
* 

* אתר האינטרנט הרשמי של Maxar Technologies (באנגלית)
* Maxar Technologies, ברשת החברתית פייסבוק

* Maxar Technologies, ברשת החברתית אקס (טוויטר)

* Maxar Technologies, ברשת החברתית אינסטגרם

* Maxar Technologies, ברשת החברתית LinkedIn

* Maxar Technologies, סרטונים בערוץ היוטיוב

הערות שוליים
------------

1. ↑  רכישת מאקסאר הושלמה
2. ↑  רכישת MDA
3. ↑  רכישת DigitalGlobe

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 7649 0130

 |
**יוז'ף גולדברגר** (בהונגרית: **Goldberger József**; באנגלית: **Joseph Goldberger**; גירלט, 16 ביולי 1874 – וושינגטון, 17 בינואר 1929) היה רופא ואפידמיולוג יהודי אמריקאי יליד הונגריה, שהועסק בשירות הבריאות הציבורי של ארצות הברית. פעל רבות כדי לזהות את הקשר בין עוני לבין מחלות. הוכיח בתחילת המאה ה-20 שמחלת הפלגרה (עור מחוספס) קשורה לתזונה וניתן לסווג אותה כמחלת חסר. היה מועמד בשל כך לפרס נובל לרפואה מספר פעמים.

נעוריו ולימודיו
---------------

יוז'ף גולדברגר נולד במשפחה יהודית בשנת 1874 בגיראלט, אז בממלכת הונגריה (כיום גיראלובצה בסלובקיה)=. בגיל תשע היגר לארצות הברית עם משפחתו. הוא סיים את בית הספר התיכון בניו יורק ולאחר סיום האוניברסיטה קיבל תואר דוקטור לרפואה.

קריירה
------

בשנת 1899 גולדברגר הפך לרופא בשירות הבריאות הציבורי של ארצות הברית. הוא עסק בעיקר במחלות זיהומיות כמו קדחת צהובה, טיפוס הבהרות, קדחת דנגי, וטיפואיד. הוא עבד בנמל ניו יורק, במקסיקו, בפוארטו ריקו, במיסיסיפי ובלואיזיאנה .

בשנת 1914 החל בחקירת מחלת הפלגרה, שהתפשטה אז במדינות הדרום של ארצות הברית וגבתה חיים רבים. אז נחשבה מחלה זו כמדבקת ולכן חולים רבים בודדו למעשה מהחברה. גולדברגר הבחין כי המחלה מתפשטת בעיקר בקרב העניים, במיוחד אלה שעבדו במטעי התירס ולכן ניזונו חד-צדדית מתירס. השערתו שהפלגרה נגרמת כתוצאה מתת תזונה אושרה על ידי ניסויים בבתי יתומים, בהוספיסים ובבתי כלא: ברגע שעברו לתזונה מגוונת יותר והמחלה נעלמה. הוא היה מועמד לפרס נובל לרפואה מספר פעמים על גילויו. ג'וזף גולדברגר נפטר בשנת 1929, בגיל 54. שמונה שנים אחר כך גילה קונרד אלבהיֶם כי הפלגרה נגרמת על ידי מחסור בוויטמין B3 (ניאצין).

לקריאה נוספת
------------

* ביוגרפיה
* פרסומים
* מועמדותו לפרס נובל לרפואה

קישורים חיצוניים
----------------

ויקישיתוף מדיה וקבצים בנושא **ג'וזף גולדברגר** בוויקישיתוף
* ג'וזף גולדברגר, באתר "Find a Grave" (באנגלית)
* ג'וזף גולדברגר (1874-1929), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007261691305171
* GND: 1171364903
* ISNI: 0000 0000 6698 3362
* LCCN: n00115329
* SNAC: w6ns16cf
* SUDOC: 248290649
* VIAF: 25843572
* WorldCat: lccn-n00115329

 |
**MBER** היא חברה העוסקת במדידת רייטינג וחשיפה לתכנים במדיה באמצעות אפליקציית מובייל המביאה נתוני צפייה און-ליין מהרדיו, הטלוויזיה והדיגיטל.

סקירה
-----

החברה מספקת שירותי מדידת רייטינג על בסיס מידע הנאסף דרך אפליקציה ייעודית שזמינה עבור מערכת ההפעלה אנדרואיד. האפליקציה מאפשרת לטלפונים חכמים ליהפך למכשיר המודד את צריכת המדיה של בעליו ובכך לאפשר מדידה אמינה ורחבת היקף.

האפליקציה המותקנת אצל משתמשים פרטיים מזהה אם בסביבתה פתוח ערוץ מסוים ובכל פרק זמן הנקבע מראש היא לוקחת דגימה מהקולות בסביבה תוך עיוות הקול לטובת שמירה על פרטיות המשתמש. האלגוריתם של מערכות MBER (המוגן על ידי פטנט) משווה בין גלי הקול שנאספו באפליקציה המותקנת אצל המשתמש לבין תכנים שהחברה "מושכת" מערוצי השידור בפלטפורמות השונות ובכך קובעת לאיזה ערוץ מדיה האזין בעל המכשיר באותו רגע.

את הנתונים אוספת החברה ומנגישה באמצעות דשבורדים המתאימים לצרכים השונים של לקוחות דוגמת BBC גופי תקשורת וגופי מדרג בארץ ובעולם.

בפברואר 2020 פרסמה מועצת הכבלים והלוויין שתחל לעבוד עם החברה בשיתוף עם קבוצת גיאוקרטוגרפיה על מנת לסייע למועצה, המפקחת על חברות הטלוויזיה הרב-ערוצית הוט ויס, לאסוף מידע על מאפייני ושיעורי הצפייה בערוצים השונים ובתכנים המוצעים ב-VOD.

על החברה
--------

את הרעיון לשינוי שיטת המדידה הנהוגה מאז 1998 הגה היזם משה רוזנפלד בשנת 2016 ואת החברה הקים יחד עם ד"ר שמעון מזרחי מהמרכז האקדמי לב.
מנכ"ל החברה מאז הקמתה הוא שי מימון, בנה של השופטת נילי מימון ונכדו של ד"ר זרח ורהפטיג.

משרדי החברה יושבים בירושלים.

קישורים חיצוניים
----------------

* MBER, ברשת החברתית פייסבוק
* MBER, ברשת החברתית פייסבוק
* אפליקציית MBER בחנות האפליקציות של גוגל.
* MBER באתר Startup Nation Central
* אלו הטכנולוגיות החדשות שמאפשרות מדידת רייטינג בעידן הצפייה והאזנה במגוון רחב של פלטפורמות דיגיטליות, גלובס, 23 בינואר 2022.

הערות שוליים
------------

1. ↑  אריאל שנבל, ‏על חודו של קול: האפליקציה שמאיימת לשנות את עולם התקשורת, בעיתון מקור ראשון, 28 בינואר 2018
2. ↑  אתר למנויים בלבד נתי טוקר, הסטארט-אפ שמתכנן מהפכה ברייטינג - והפנטזיה על ווייז, באתר TheMarker‏, 27 באוקטובר 2017
3. ↑  דוד ורטהיים‏, האם ימי הפיפל מיטר בסופם? סטארט אפ חדש מתיימר לשנות את שיטת הרייטינג, באתר וואלה!‏, 16 ביולי 2017
4. ↑  אייס, לא רק בערוצים המסחריים: בקרוב רייטינג גם ב-HOT וב-yes, באתר אייס, 27 בפברואר 2020
5. ↑  ד"ר שמעון מזרחי באתר המרכז האקדמי לב
פירוש נוסף ערך זה עוסק בחומר או מוצר. אם התכוונתם לשימושים אחרים במונח משאב, ראו משאב (פירושונים).
עדרים של זברות, גנואים ודלגנים שותים יחדיו בבור מים באטושה, נמיביה. מים הם משאב נדיר באזורים רבים ברחבי אפריקה החמה.
**משאבֿ** (נהגה בבי"ת רפה; אך בנטייה **משאבּים**) הוא חומר או מוצר המשמש להפקת תועלת, אשר נדרש מאמץ כלשהו להשגתו. בדרך כלל משאבים הם חומרים, מוצרים, שירותים, הון אנושי, או נכסים אחרים. ניצול משאבים עשוי להוביל להגדלת עושר, רווחה, סיפוק צרכים, רצונות, תפקוד תקין של מערכות ושיפורן. משאב טבע, מנקודת מבט אנושית, הוא דבר שהושג מהסביבה כדי לספק צרכים ורצונות אנושיים. מנקודת מבט ביולוגית או אקולוגית רחבה משאב הוא כל דבר המספק צרכים של אורגניזם (משאב ביולוגי).

המונח "משאב" משמש בתחומים רבים ובהם כלכלה, ביולוגיה, אקולוגיה, מדעי המחשב, ניהול משאבּי אנוש, סוציולוגיה ועוד. בדרך כלל בהקשרים של מונחים נוספים כגון נגישות, תחרות, חלוקה, קיימות ושימור.

תכונות
------

שלוש תכונות עיקריות למשאבים:

* **נחיצות**: המשאב הוא תנאי הכרחי להפקת התשומה;
* **זמינות מוגבלת**: לצורך הפקת התשומה זמינותו של המשאב מוגבלת;
* **התכלות**: השימוש במשאב מדלל או מכלה אותו.

היות שהמשאבים אינם נגישים באופן בלתי מוגבל, מתבצעת הקצאת המשאבים באמצעות ניהול משאבים. אופן הקצאת המשאבים מהווה נושא מהותי בכל אחד מהתחומים ולעיתים קרובות מקור למחלוקת.
מוצרים או חומרים מהווים משאב לצורך **מסוים**. מוצר שאינו כולל את שלוש התכונות לעיל אינו מוגדר כמשאב. לדוגמה: אוויר, על אף שמספק צורך חיוני של אורגניזמים, אינו משאב, כיוון שזמינותו אינה מוגבלת והוא אינו מתכלה. למרות זאת, לצורך ביצוע משימות בחלל או מתחת לפני המים אוויר מהווה משאב וניהול השימוש בו במצבים אלה קריטי.

### תנאי סביבה

יש להבדיל בין משאבים לבין תנאי סביבה: תנאי סביבה עשויים, כמו משאבים, להוות אילוץ להשגת תפוקות, וכן עלולים לא להתקיים בכמות מספקת, אך השימוש בהם לא מדלדל או מכלה אותם ולא משנה את התנהגותם. להלן דוגמאות להבדלים בין משאבים לתנאי סביבה:

* תדרי רדיו כמותם סופית, אך מרגע שהוקצו אינם מתכלים ואינם משתנים. מדובר אם כן בתנאי סביבתי שאינו מספיק לצורכי האדם (והתוצאה היא רדיו פיראטי) ושמחייב הקצאה.
* קרינת השמש הכרחית לייצור אנרגיה סולרית, אך כמותה משתנה בתלות בתנאים שונים כשעות היום, מזג אוויר, ומיקום גאוגרפי. לכן, למרות שלצורך ייצור אנרגיה סולרית ייתכן מחסור בקרינת שמש, זהו תנאי סביבתי ולא משאב.

ראו גם
------

* משאב טבע
* משאב מערכת
* עפרה (מחצב)
* נחלת הכלל

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **משאב** |
| ויקיציטוט ציטוטים בוויקיציטוט: **משאב** |
| ויקישיתוף תמונות ומדיה בוויקישיתוף: **משאב** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4076675-5
* NDL: 00570898

 |
פירוש נוסף ערך זה עוסק בחברת מחשבים אמריקאית. אם התכוונתם למשמעות אחרת, ראו Next.

**NeXT** הייתה חברת מחשבים אמריקאית שפיתחה וייצרה סדרות של תחנות עבודה ממוחשבות, המיועדות למוסדות השכלה גבוהה ולעסקים. מרכזה היה ברדווד סיטי בקליפורניה. החברה התפרקה ב-1996 לאחר שנקנתה על ידי חברת אפל.

היסטוריה
--------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
NeXT נוסדה ב-1985 על ידי סטיב ג'ובס, ממייסדי חברת אפל. לאחר שפוטר מאפל בעקבות השתלטותו של ג'ון סקאלי על החברה, הקים ג'ובס את NeXT.

NeXT הציגה את מחשב ה-NeXT הראשון ב-1988 ותחנת עבודה (Nextstation) קטנה יותר ב-1990. מכירות מחשבי ה-NeXT היו מצומצמות יחסית והוערכו בכ-50,000 יחידות שנמכרו בסך הכל.

מחשב החברה אופיין בצורתו הקוביתית המושלמת. בין הפטנטים של החברה ניתן למנות את המעמד למסך שנהיה נפוץ ביותר.

לעומת זאת, מערכת ההפעלה וסביבת הפיתוח מונחית העצמים NeXTSTEP, שהתבססו על יוניקס ונחשבו לחדשניות לזמנן, היו בעלות השפעה רבה.

בהמשך הפיצה NeXT את רבות ממערכות ה-NeXTstep כסביבות פיתוח שנקראו OpenStep, הביצוע העצמאי של OpenStep למספר יצרני ציוד מקורי.

NeXT פיתחה גם את שרת היישומים WebObjects, שהיה אחד משלדי יישומי הרשת הראשונים. WebObjects לא זכתה לפופולריות בשל מחירה היקר - $50,000, אך נשארה כדוגמה בולטת לשרת רשת המבוסס על דף אינטרנט דינמי במקום תוכן סטטי.

אפל קנתה את NeXT ב-20 בדצמבר 1996 תמורת 429 מיליון דולר, ומיליון וחצי מניות של אפל.

רבות ממערכות ההפעלה iOS ו-OS X של אפל נבנו על בסיס OPENSTEP.

לקריאה נוספת
------------

* סטיב ג'ובס

קישורים חיצוניים
----------------

ויקישיתוף מדיה וקבצים בנושא **NeXT** בוויקישיתוף
* 

* אתר האינטרנט הרשמי של NeXT

הערות שוליים
------------

1. ↑  San Francisco Chronicle‏, "NeXT Inc. to Drop Hardware 300 losing jobs in strategy shift"‏, 9 בפברואר 1993
2. ↑  שמות רשמיים במהלך הזמן **Next, Inc.** ‏ **Next Computer, Inc.** ‏ **Next Software, Inc.**  האותיות מסוגננות בלוגו כ-NeXT
3. ↑  נקראה NeXTstation
4. ↑  "Apple Computer, Inc. Agrees to Acquire NeXT Software Inc."
5. ↑  "Apple Computer, Inc. Finalizes Acquisition of NeXT Software Inc."

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007346769505171
* BnF: cb15731661s (data)
* GND: 5072175-6
* LCCN: n92036508
* NDL: 00327128
* VIAF: 156080159
* WorldCat: lccn-n92036508

 |
**פצצת עטלף** (באנגלית: **Bat bomb**) הוא כינוי להצעה שהועלתה בארצות הברית בזמן מלחמת העולם השנייה, להשליך מעל האימפריה היפנית עטלפים הנושאים פצצות תבערה זעירות. שמו הרשמי של הפרויקט היה "מבצע אקס־ריי" (מבצע רנטגן) שהתנהל בראשותו הזואולוג ד"ר לייטל ס' אדמס מפנסילבניה. הרעיון היה שהעטלפים ינוחו על בניינים ביפן העשויים בעיקר עץ ונייר, אז יפוצצו הפצצות בצעד שיגרום לדליקות רבות באזור. 

אשף מקסיקני
לצורך המשימה נבחר עטלף ממין מקסיקני שמשקלו היה 14 גרם. במהלך הפיתוח, שארך כשנתיים בין 1942 ל־1944, פותחה במיוחד פצצת תבערה זעירה שהכילה נפלם (בנזין וסבון נוזלי), במשקל 30 גרם, והוצעו כמה דרכים להפעלת הפצצה. בין השאר נבחנו מרכז בקרה חיצוני שיפעיל את הפצצות מהמטוס שישליך אותם, אפשרות שנפסלה משום שהצבא חשש מתלות שכזו; מרעום שיופעל על ידי תנועת כנפי העטלף, אפשרות שנפסלה בגלל רגישות המתקן; ומנגנון השהיה פנימי, מה שנבחר בסופו של דבר. המנגנון כלל חלל בו תיל פלדה שהחזיק את פתיל ההצתה, ומעט לפני שחרור העטלפים הוזרקה לחלל תמיסת נחושת כלורית, שהמיסה את הפלדה וגרמה להפעלת הפצצה. 

לבסוף התוכנית שנתקבלה הייתה לשמור את העטלפים בקירור שיגרום להם לשנת חורף, ולהטיל אותם ממטוסים במארזים שיוצנחו וייפתחו בזמן ירידתם. בזמן זה העטלפים היו אמורים להתעורר ולעוף החוצה ולנסות למצוא מחסה בבתים, ותוך כדי כך להבעיר אותם.

תיעוד השריפות במסגרת הניסוי 1942
הוכחה ליעילותה של הפצצה התקבלה כשקבוצת עטלפים מחומשת הצליחה לברוח מהבסיס בקרלסבאד שבניו מקסיקו, והציתה שרפות רבות באזור. בעקבות תקרית זו הוחזר הפרויקט לשיפור וחשיבה מחודשת, מאחר שהוחלט שיש לעשותו לבטיחותי יותר.
בניסוי שחל ב־15 בדצמבר 1943 הפרויקט נחל הצלחה מרשימה והצליח להעלות באש כפר דמה שנבנה לצורך הניסוי.

עלותו של הפרויקט נעה בין 2 ל־4 מיליון דולר, סכום שנחשב גבוה באותה התקופה.

בשנת 1944, עקב הצלחתו של פרויקט מנהטן (פיתוח פצצת האטום), שנחשב לדרך יעילה יותר להבאת קץ המלחמה, בוטל פרויקט פצצת העטלף. המטוסים שיועדו לנשיאת העטלפים, מפציצי B-29, הוסבו לנשיאת פצצות האטום.

הספר "Sunwing" של קנת' אופל קיבל את השראתו מתקרית זו.

ראו גם
------

* פצצת כדור פורח
* עכברוש נפץ

לקריאה נוספת
------------

* *Bat Bomb: World War II's Other Secret Weapon*, ג'ק קופר, מסת"ב 0292707908

קישורים חיצוניים
----------------

* אורי קציר, עטלפי האש, אפלטון
**SKY Perfect JSAT** היא חברה יפנית העוסקת בתקשורת לוויינית וטלוויזיה בתשלום ומגדירה את עצמה כחברה הגדולה באסיה בתחום. היא הוקמה בשנת 2007 תוך איחוד ממספר חברות. בעלות על החברה מחולקת בין מספר חברות גדולות:Nippon TV (6.1%),TBS Holdings (5.3%) ,(Itochu Fuji Partners (22%), NTT Communications (7.6%),Sumitomo Corporation (6.7%.

תחום תקשורת לוויינית
--------------------

עסקי החברה בתחום זה החלו בשנת 1985 כאשר Japan Communications Satellite Company (JCSC), Space Communications Corporation (SCC) and Satellite Japan Corporation (SJC) החליטו להיכנס לתחום ולשגר לוויין תקשורת יפני ראשון - "JCSAT-1". ‏ JCSC ו-SJC התאחדו בשנת 1993 והקימו Japan Satellite Systems. בשנת 2000 החברה החלה את המסחר בבורסה לניירות ערך בטוקיו. חברה זו הייתה פעילה עד לאיחוד והקמה של SKY Perfect JSAT Corporation בשנת 2007. חברה SCC נרכשה בשנת 2008.

תחום טלוויזיה בתשלום
--------------------

תחום זה החל בשנת 1994 כאשר הוקמה חברה Japan Digital Broadcast Service שהחלה לתת שירות ללקוחות בשנת 1996. בשנת 1998 הוקמה Japan Sky Broadcasting וחברות התאחדו בשנת 1998. בשנת 2000 הם רכשו מ-DirecTV פעילות שלה ביפן.

איחוד
-----

באפריל 2007 הוחלט על איחוד החברות והקמת חברת אחזקות בשם SKY Perfect JSAT Holdings Inc. הליך הקמה וארגון מחדש הסתיים ב-1 באוקטובר 2008.

צי לוויינים
-----------

צי הלוויינים של החברה החל לפעול בשנת 1989 עם שיגור לוויין JCSAT-1 ממרכז החלל הגיאני. הלוויין נבנה על ידי יוז איירקראפט והיה בבעלות חברה JCSC. הוא כלל משיבי Ku-band ופעל עד לשנת 1998. בינואר 1990 שוגר לוויין JCSAT-2 זהה שפעל עד לשנת 2002. בהמשך סדרה זו של לוויינים כללה לוויינים עם יכולת שונה ומיצרנים שונים.

ביוני 1985 חברה SCC שיגרה את הלוויין הראשון שלה מסדרה Superbird שנבנה על ידי פורד אארוספייס. הוא כלל משיבי Ku-band ובתחומים נוספים. שיגורים של סדרה זו נמשכו לאחר איחוד החברות בשנת 2008. הלוויין Superbird-9 מתוכנן לשיגור בשנת 2027.

סדרה N-Star החלה לפעול כמיזם משותף של מספר חברות יפניות ובראשם JSAT. הלוויינים נבנו על ידי SSL והיו מוכנים לשיגור בשנת 1995. הם כללו משיבים בתחומים שונים. בשנת 2010 SKY Perfect JSAT Corporation רכשה כל הלוויינים הפעילים של הסדרה.

בשנת 2013 JSAT וחברות יפניות נוספות הכריזו על הקמת מיזם משותף DSN Corporation שזכה בחוזה עם משרד ההגנה היפני לאספקת תקשורת צבאית. החברה התחייבה לספק זוג לוויינים ולשדרג תשתית קרקעית בהתאם. החוזה היה ל-15 שנים (עד לשנת 2030). שיגור הלוויינים הסתיים בשנת 2017 כאשר שוגר לוויין DSN-2 מתוצרת מיצובישי. הם פעילים גם כיום.

בשנת 2001 הוקם מיזם משותף בין JSAT לבין PanAmSat לשיגור לוויינים מתוצרת בואינג. הלוויין הראשון Horizons-1/Galaxy 13 שוגר בשנת 2001. המיזם פעל גם אחרי רכישת PanAmSat על ידי אינטלסט. בשנת 2009 שוגר לוויין Intelsat 15/JCSAT-85 ובשנת 2018 שוגר לוויין Horizons-3e. לוויין Horizons 4 שוגר באוגוסט 2023.

קישורים חיצוניים
----------------

* אתר האינטרנט הרשמי של SKY Perfect JSAT
* נתוני לוויינים מסדרה JSAT
* נתוני לוויינים מסדרה SUPERBIRD
* נתוני לוויינים מסדרה HORIZON
* נתוני לוויינים מסדרה NSTAR
**TT Games** היא חברה לפיתוח משחקי וידאו, שנוסדה בשנת 2005 במיידנהד (אנ') שבבריטניה. החברה ידועה בפיתוח משחקי הווידאו של חברת לגו.

היסטוריה
--------

בשנת 2003 התבקשה קבוצת לגו (אנ') לפתח משחק המבוסס על צעצועי הלגו של זיכיון מלחמת הכוכבים (אנ'). כדי להתמודד עם האתגר החליטה חברת לגו לאחד בין שתי חברות בת של לגו – המפתחת Traveller's Tales (אנ') והמשווקת Giant Interactive, לכדי חברה אחת בשם TT Games.

עד לשנת 2005 היו כל משחקי לגו מבוססים על הצעצועים של החברה עצמה. ג'ון ברטון (אנ'), המנהל של Traveller's Tales, הבין את הפוטנציאל ההצלחה של משחק לגו אשר מבוסס על זיכיון של סדרת סרטים. בשנת 2005 לוותה יציאת המשחק הראשון בסדרת לגו מלחמת הכוכבים בהצלחה גדולה הן מצד המבקרים והן מצד המכירות.

בנובמבר 2007 נקנתה החברה על ידי חטיבת הבידור של האחים וורנר תמורת למעלה מ-100 מיליון ליש"ט. ב-2018 החלה החברה התרחבות לכיוון שוק משחקי המובייל עם קנייתה של חברת Playdemic ופתיחת תת-הסטודיו TT Odyssey בעיר ברייטון.

רשימת משחקים
------------

מבוססי סדרות סרטים:

* לגו מלחמת הכוכבים
* לגו הארי פוטר
* לגו שודדי הקאריביים
* לגו שר הטבעות -לגו ההוביט ולגו שר הטבעות (משחק וידאו)
* לגו אינדיאנה ג'ונס
* לגו גיבורי העל של DC
	+ לגו ליגת הצדק
* לגו גיבורי העל של Marvel
	+ לגו האוונג'רס
* לגו הסרט - כולל נינג'ה גו
* לגו פארק היורה
* לגו משפחת סופר-על

אחרים:

* לגו dimensions
* לגו Rock Band
* לגו city undercover
* לגו worlds
* לגו universe

קישורים חיצוניים
----------------

* 

* אתר האינטרנט הרשמי של TT Games
* TT Games, ברשת החברתית אקס (טוויטר)

* TT Games, סרטונים בערוץ היוטיוב

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2014100038
* SUDOC: 168871378
* VIAF: 151531924
* WorldCat: lccn-no2014100038

 |
**החלטה 1902 של מועצת הביטחון של האו"ם** היא החלטה של מועצת הביטחון של האו"ם שהתקבלה פה אחד במועצת הביטחון של האו"ם במהלך ישיבה 6,245, ב-17 בדצמבר 2009. בישיבה שבה ההחלטה התקבלה הודגש הצורך של הקהילה הבינלאומית בשמירת שלום ארוך טווח ובפיתוח בורונדי לאחר המלחמה הקשה שעברה, בה נהרגו 300,000 בני אדם מבני הטוטסי וההוטו. המועצה הרחיבה את המנדט של המשרד המשולב של האו"ם בבורונדי (BINUB), כפי שנקבע בהחלטות 1719 (2006), 1791 (2007) ו-1858 (2008), למשך שנה נוספת, עד ליום 31 בדצמבר 2010.

ההחלטה קוראת לממשלת בורונדי ליצור סביבה שבה הבחירות לנשיאות שיתקיימו ב-2010 יהיו בחירות חופשיות והוגנות. המועצה גם קראה לממשלת בורונדי ולכוחות השחרור הלאומיים לחדול מכל פעולה שעשויה להגביר את המתח, תוך שימת דגש על הצורך לקיים דיאלוג. היא עודדה את הממשלה להמשיך ולפעול לרפורמות מבניות במאבק בשחיתות. אחד הדגשים בהחלטה היה נושא זכויות האדם בבורונדי, האו"ם פתח בעקבות החלטה זו מרכזים להעלאת המודעות לזכויות האדם בבורונדי.

ראו גם
------

* מלחמת האזרחים בבורונדי
* זכויות האדם

קישורים חיצוניים
----------------

* Text of the Resolution at undocs.org
**בנצי** היא דמות בדיונית מסדרת סרטי "אסקימו לימון", אחד מגיבורי סרטי הסדרה.

בנצי הוא נער החי בתל אביב בשנות החמישים, הוא בן יחיד להוריו סוניה ורומק שעלו מפולין, חברו הטוב הוא מומו, הוא מתאהב בנילי אשר מאוהבת במומו, לאחר שמסתבר שנילי בהריון כתוצאה ממערכת יחסים עם מומו הוא נפרד ממנה, כתוצאה מכך בנצי מסתכסך עם מומו, הוא עוזר לנילי להתמודד עם המצב שנקלעה אליו, הוא עוזר לה לגייס כסף על מנת לבצע הפלה ובין היתר מוכר את אופניו בשביל כך, הוא אף מלווה אותה בתהליך, בסוף הסרט בנצי הולך למסיבת יום ההולדת של נילי אך כשהוא בא למטבח הוא מגלה את נילי ומומו מתנשקים וליבו נשבר.

בסרט השני "יוצאים קבוע" בנצי מתאהב בתמי, אך היא מסרבת בתחילה לקיים יחסי מין איתו, בעוד ברכה, חברתו של יודל'ה מאוהבת בו בסתר.

בסרט "שפשוף נעים" בנצי הוא חבר של נורית אך נילי חוזרת לעיר ומעוררת רגשות בבנצי, לאחר מכן מתברר כי נילי מרבה להחליף בני זוג בתדירות גבוהה.

בסרט "ספיחס" הוא מתגייס לצבא ומתאהב בחיילת רינה גרין, אשר בתחילה הוא מעמיד בפניה פנים שהוא קצין.

בסרט "רומן זעיר" הוא מפתח מערכת יחסים עם גילי, אחות של מומו.

בסרט "הרימו עוגן" עובד כמלח בספינת תענוגות, הוא מתאהב בדנה, בתו של הרב חובל אך אביה לא מסכים שבתו תצא עם מלח פשוט.

בנצי גולם על ידי יפתח קצור, בסרט החידוש לסדרה "אסקימו לימון: החגיגה נמשכת" הוא גולם על ידי אלעד סטפנסקי, בסרט העיבוד האמריקאי לאסקימו לימון "הבתול האמריקאי האחרון" הדמות המקבילה לבנצי היא גרי והיא גולמה על ידי לורנס מונסון.

הדמות מבוססת על הבמאי ויוצר הסרט בועז דוידזון.

קישורים חיצוניים
----------------

* Lemon Popsicle Forever - the ultimate resource for all things Popsicle, www.lemonpopsicleforever.co.uk

| "אסקימו לימון" |
| --- |
| סדרת הסרטים המקורית | אסקימו לימון • יוצאים קבוע • שפשוף נעים • ספיחס • רומן זעיר • הרימו עוגן • אהבה צעירה • בלוז לקיץ |
| יצירות בת וחידושים | הבתול האמריקאי האחרון • סבבה • אסקימו לימון: החגיגה נמשכת |
| דמויות | בנצי • מומו |
**TuneIn** היא חברה אמריקנית המפעילה שירות רדיו פופולרי המאפשר למאזינים להאזין בחינם לעשרות אלפי תחנות רדיו מקומיות ותחנות רדיו מכל רחבי העולם. באוגוסט 2012 החברה הצהירה שמאזינים לשירות עתה מעל ל-40 מיליון משתמשים מדי חודש.

שירותים
-------

החברה מפעילה את השירות המקוון TuneIn Radio, אשר הגישה אליו אפשרית בחינם דרך אתר האינטרנט של החברה במחשבים האישיים ודרך יישום חינמי בכל הטלפונים החכמים. שירות זה מאפשר לכל המשתמשים בו להאזין בחינם לשידורים חיים בסטרימינג של מעל ל-70,000 תחנות רדיו מקומיות ותחנות רדיו מכל רחבי העולם, כולל תחנות AM, FM, HD, LP, שידורי רדיו דיגיטליים ושידורי רדיו באינטרנט. כמו כן השירות מאפשר גם להאזין למעל ל-2 מיליון תוכניות מוקלטות שונות, בהם פודקאסטים, קונצרטים וראיונות שונים. לטענת החברה 98% מהמאזינים נוהגים להאזין לשידורים החיים של תחנות הרדיו על פני האזנה לתוכניות המוקלטות. החברה מציעה גם שירות בתשלום שמאפשר להקליט את שידורי הרדיו למחשב.

בנוסף לכך השירות זמין גם בכ-200 פלטפורמות שונות בהם Google TV, מכשירי טלוויזיה שונים, וקונסולות משחקים שונות.

היסטוריה
--------

החברה נוסדה במקור במהלך שנת 2002 בדאלאס שבטקסס על ידי ביל מור תחת השם "RadioTime". בתחילה החברה הפעילה את השירות רק דרך אתר האינטרנט.

בשנת 2005 מספר תחנות הרדיו הזמינות דרך השירות כלל מעל ל-44,000 תחנות רדיו ברחבי העולם.

במהלך ספטמבר 2009 המתכנת בן אלכסנדר השיק יישום שיצר בשם TuneIn, אשר אפשר למשתמשים בו להפעיל את השירות המקוון של חברת RadioTime דרך טלפונים חכמים הפועלים על מערכת ההפעלה iOS. בעקבות כך חברת RadioTime רכשה בהמשך את הזכויות לשימוש ביישום TuneIn ושינתה במהלך שנת 2010 את שם החברה גם ל"TuneIn". כמו כן במהלך 2010 השיקה החברה גם גרסאות של היישום שפועלות באייפד ובטלפונים חכמים הפועלים על מערכת הפעלה מסוג אנדרואיד.

בין השנים 2009 ל-2011 כמות המשתמשים בשירות עלה ממשתמשים בודדים בלבד ל-25 מיליון משתמשים.

באוגוסט 2012 החברה הצהירה כי כעת מאזינים לשירות מעל ל-40 מיליון משתמשים מדי חודש.

ראו גם
------

* שידורי רדיו באינטרנט

קישורים חיצוניים
----------------

ויקישיתוף מדיה וקבצים בנושא **TuneIn** בוויקישיתוף
* אתר האינטרנט הרשמי של TuneIn

הערות שוליים
------------

1. 1 2  WIth 40M Listeners, Radio App TuneIn Gets $16M in Funding - Liz Gannes - Mobile - AllThingsD
2. ↑  Turning On to Live Internet Radio with TuneIn | Xconomy
3. ↑  TuneIn Radio Pro Review - Software - CNET Reviews
4. ↑  Turning On to Live Internet Radio with TuneIn | Xconomy
הארגון **בנים ובנות של מגורשים יהודים מצרפת** (בצרפתית: **Fils et filles de déportés juifs de France**) הוא אגודה צרפתית של צאצאים של יהודים, שגורשו או נעקרו מצרפת במהלך הכיבוש הנאצי של צרפת (1940 – 1944), במהלך השואה. סרז' קלרספלד, היסטוריון המתמחה בגורל היהודים בצרפת במהלך מלחמת העולם השנייה, ייסד את הארגון ב-1979 ומכהן מאז כנשיא שלו.

פעילות
------

הארגון מוציא לאור את ה- *Bulletin de liaison des Fils et Filles des Deportés Juifs de France* (עלון הקשר של הארגון).

בשנת 1981 חנך הארגון בישראל את האנדרטה לזכר יהודי צרפת, אנדרטת זיכרון, ליהודים שגורשו או נעקרו מצרפת במהלך המלחמה.

נשיאים
------

### סרג' קלרספלד

 ערך מורחב – **סרז' קלרספלד**  

קלספלד היה עורך דין בבית המשפט לערעורים של פריז, הוא כתב ספרים על גורלם של יהודי צרפת במהלך מלחמת העולם השנייה ולקח חלק פעיל בהבאת נאצים ופקידים במשטר וישי למשפט על פשעים שבוצעו בצרפת במהלך המלחמה. הוא הקים את הארגון בשנת 1979 ומכהן כנשיא הארגון.

קישורים חיצוניים
----------------

* 

* אתר האינטרנט הרשמי של בנים ובנות של מגורשים יהודים מצרפת (בצרפתית ובאנגלית)

הערות שוליים
------------


1. 1 2  Serge and Beate Klarsfeld, www.jewishvirtuallibrary.org

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007261169505171
* ISNI: 0000 0001 1089 582X
* LCCN: n84090584
* SUDOC: 026527987
* VIAF: 132091333
* WorldCat: lccn-n84090584

 |
**גונסאלו ברנרדו אינסיו** (בפורטוגזית: **Gonçalo Bernardo Inácio**; נולד ב-25 באוגוסט 2001 באלמדה שבפורטוגל) הוא כדורגלן פורטוגזי המשחק בעמדת הבלם בקבוצת ספורטינג ליסבון מליגת העל הפורטוגלית ובנבחרת פורטוגל.

קריירת מועדונים
---------------

אינסיו גדל במחלקת הנוער של ספורטינג ליסבון. ב-28 באוקטובר 2020 ערך את הופעת הבכורה שלו בקבוצה הבוגרת של המועדון, בניצחון 1–3 על ז'יל ויסנטה במסגרת המחזור הראשון בליגת העל הפורטוגלית לעונת 2020/2021. בשתי העונות הראשונות שלו בקבוצה הבוגרת של המועדון ערך 48 הופעות ליגה, בהן הבקיע חמישה שערים.

קריירה בינלאומית
----------------

ב-23 במרץ 2023 ערך אינסיו את הופעת הבכורה שלו בנבחרת פורטוגל, בניצחון 4-0 על נבחרת ליכטנשטיין במסגרת מוקדמות יורו 2024.

תארים
-----

ספורטינג ליסבון
* אליפות פורטוגל (1): 2020/2021
* גביע הליגה הפורטוגלית (2): 2020/2021, 2021/2022
* הסופר קאפ הפורטוגלי (1): 2021

קישורים חיצוניים
----------------

ויקישיתוף מדיה וקבצים בנושא **גונסאלו אינסיו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**ליאו בירגר** (בגרמנית: **Leo Buerger**; ‏13 בספטמבר 1879, וינה, אוסטריה – 6 באוקטובר 1943 ניו יורק, ארצות הברית) היה רופא יהודי, שימש כפתולוג וככירורג בבית החולים הר סיני בניו יורק, ומשנת 1930 היה פרופסור לכירורגיית דרכי השתן באוניברסיטת קליפורניה בלוס אנג'לס. על שמו נקראת מחלת בירגר. כמו כן שמו קשור גם במבחן בירגר שנקרא על שמו.

קורות חיים
----------

בירגר נולד בווינה שבאוסטריה, ובהיותו כבן שנה היגרה משפחתו לארצות הברית. את לימודיו היסודיים, למדד בבתי ספר שונים בניו יורק, שיקגו ופילדלפיה, ועד לתואר שני למד במכללה של אוניברסיטת קולומביה לרופאים ומנתחים שבניו יורק. את לימודי הדוקטורט ברפואה סיים באוניברסיטת קולומביה עצמה.

בתחילה עבד כרופא במשך כ-3 שנים, בבית החולים לנקס היל, שבניו יורק, ולאחר מכן, במשך שנתיים נוספות, בבית החולים הר סיני, גם הוא בניו יורק. בין השנים 1905–1907 חזר לאירופה והתנדב במרפאה הכירורגית בורוצלב (אז ברסלאו - בגרמניה) שבמערב פולין, כשהוא מגיח מפעם לפעם לסיורים לימודיים בפריז ובווינה. בשנת 1907 חזר לניו יורק, ועבד בבית החולים הר סיני, כמנתח וכפתולוג. במסגרת עבודתו בהר סיני, תיאר את המאפיינים הפתולוגיים של המחלה **Thromboangiitis obliterans**, שקיבלה את שמו **מחלת בירגר**.

הערות שוליים
------------

1. ↑  בין השנים 1913–1962, למדו הסטודנטים של אוניברסיטת לומה לינדה, מדעי יסוד, בקמפוס בלומה לינדה, אך נשלחו ללוס אנג'לס לרכישת ניסיון קליני.

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2006031510
* SNAC: w6wd7fzm
* VIAF: 315533832
* WorldCat: lccn-no2006031510

 |
**פִּפְיוֹן אָרֹךְ רַגְלַיִם** (שם מדעי: *Anthus Richardi*) היא הציפור הנודדת הגדולה ביותר מבין הציפורים השייכות לסוג פיפיון במשפחת הנחליאליים. השם "Anthus" מגיע מהשפה הלטינית ופירושו ציפור מרעה קטנה, והשם "Richardi" נוסף על שמו של חוקר הטבע הצרפתי צ'ארלס ריצ'רד (1745–1835), שגילה אותה.

תיאור המין
----------

הפיפיון ארוך הרגליים הוא הגדול ביותר ממשפחת הנחליאליים, בעל עמידה זקופה, זנב ארוך, רגליים ארוכות ומקור חזק. גופו בצבע חום ובדרך כלל בעל חזה מנוקד קלות. גבו מפוספס יותר מגבו של הפיפיון הצהוב, הדומה לו בצבעי גופו הצעיר. צבע ראשו של הפיפיון ארוך הרגליים מודגש, וקדמת העין בהירה. סימן זה לעיתים קשה להבחנה, והדבר תלוי בזווית התצפית. הטופר האחורי של הפיפיון ארוך מאוד. אורך גופו נע בין 17–20 סנטימטרים ומוטת כנפיו בין 29–33 סנטימטרים. קריאת התעופה של הפיפיון דומה לשל ציפור הדרור אך חזקה מאוד.

תפוצה
-----

הפיפיון ארוך הרגליים נוהג להתרבות בדרום סיביר, במונגוליה, בחלקים של מרכז אסיה, בצפון, במרכז ובמזרח סין. הציפור נודדת דרומה בחורף בגבולות תת-היבשת ההודית ובדרום-מזרח אסיה וניתן למצוא אותה מדרום לסרי לנקה, בסינגפור ובצפון בורנאו. חלק קטן מאוכלוסיית הפיפיון עובר במערב בעונת הסתיו, ופרטים נצפו במדינות אירופה, במזרח התיכון ובצפון אפריקה. הציפור נצפית מדי שנה בעיקר בין חודש ספטמבר לחודש נובמבר באזור החוף של בריטניה, הולנד וסקנדינביה ומדי פעם עשויה להופיע באביב. בתקופה שאחרי החורף, ניתן לצפות בה גם במדינות כמו ספרד, פורטוגל ומרוקו.

תזונה והתנהגות
--------------

התזונה של הפיפיון ארוך הרגליים מבוססת בעיקר על חסרי חוליות הנמצאים בצמחייה, בקרקע ובסדקים שבסלעים. לעיתים הוא תופס חרקים מעופפים על ידי קפיצות או תוך כדי טיסות קצרות.

ציפור זו נמצאת בעיקר באזורים פתוחים, במיוחד בשטחי שפלה נמוכים. היא שוכנת בארץ יבשה, באזור הערבה, ומעדיפה בתי גידול פוריים ולחים יותר. בדרך כלל הפיפיון מתועד כשהוא לבדו או כשהוא נמצא בקבוצות קטנות.

קינון, דגירה ורבייה
-------------------

עונת הקינון של הפיפיונים נמשכת במהלך כל השנה, אך מתרחשת בעיקר בין חודש אוגוסט לבין חודש דצמבר. הקינים בנויים מעשב בצורת קערה עמוקה עם שבבי עצים ודשא רך או טחב על הקרקע. נקבת הפיפיון מטילה בין שתים לחמש ביצים, והיא דוגרת במשך 13 ימים.

קישורים חיצוניים
----------------

ויקישיתוף מדיה וקבצים בנושא **פיפיון ארוך רגליים** בוויקישיתוף
* פיפיון ארוך רגליים, באתר ITIS (באנגלית)
* פיפיון ארוך רגליים, באתר NCBI (באנגלית)
* פיפיון ארוך רגליים, בבסיס הנתונים ARKive (באנגלית)
* פיפיון ארוך רגליים, באתר האנציקלופדיה של החיים (באנגלית)
* פיפיון ארוך רגליים, באתר GBIF (באנגלית)
* פיפיון ארוך רגליים, מאגר המידע הלאומי לציפורי ישראל
* פיפיון ארוך רגליים, UCN Red list

הערות שוליים
------------

1. ↑  פיפיון ארוך רגליים באתר הרשימה האדומה של IUCN
2. 1 2  פיפיון ארך-רגליים - Anthus richardi, באתר הצפרות הישראלי
3. ↑  ANTHUS RICHARDI - פיפיון ארך-רגליים, באתר israelibirdsstamps
4. 1 2  Richard Mearns, Christophe Gouraud, Laurent Chevrier, The identity of Richard of Richard's pipit (Anthus richardi Vieillot, 1818), ‏2015-04-01 (באנגלית)